
הצעת חוק שמירת הסביבה החופית, התשס"ג-2003-

היו”ר יורי שטרן:

	שלום, אני פותח את ישיבת הוועדה. 

מירי פרנקל-שור:

אנו דנים בחוק שמירת הסביבה החופית שהונח על שולחן הכנסת אתמול בצירוף הסתייגויות. היום ביקש שר הפנים לשנות את חלקן של ההסתייגויות. אני סברתי שלא ניתן לעשות את הדבר הזה על ידי לוח תיקונים, כי לוח תיקונים הוא לוח לתיקונים טכניים, ופה השינויים הם מהותיים. הדרך היחידה העומדת בפני הוועדה לבצע זאת, זה למשוך את הצעת החוק שהונחה על שולחן הכנסת, לקיים דיון ואז יש שתי אפשרויות, או להכניס את השינויים המבוקשים בגוף החוק, או להעלות הסתייגויות חדשות למליאה. כל זאת בהתאם להחלטת הוועדה. הוועדה מתבקשת כרגע להחליט, האם למשוך את הצעת החוק על פי סעיף 124 לתקנון הכנסת ולכתוב מכתב ליו"ר הכנסת שיכריז על כלך במליאה. 

היו”ר יורי שטרן:

	מירי, הרי יש הסתייגויות. 

מירי פרנקל-שור:

	אבל השר מבקש לשנות את ההסתייגויות. 

היו”ר יורי שטרן:

	אז למה לא להוסיף הסתייגות נוספת?

מירי פרנקל-שור:

	אנחנו לא יכולים, כי זה כבר הונח על שולחן הכנסת. אי אפשר להוסיף הסתייגויות לאחר שזה הונח, אלא אם נפלה טעות טכנית, אבל השינויים שמבקש שר הפנים אלה שינויים מהותיים. רוצים להוסיף שר נוסף, להוריד נציג אחד של השלטון המקומי. אלה שינויים מהותיים ולא תיקונים טכניים.

היו”ר יורי שטרן:

	מה עוד?

מירי פרנקל-שור:

	יש בקשה של משרד התשתיות. 

היו”ר יורי שטרן:

	בנושא התשתיות יש טעות טכנית. 

מירי פרנקל-שור:

	אנחנו ממילא מושכים את החוק, ועל כן אנחנו נעשה את זה על דרך המלך. עכשיו צריכה להתקבל החלטה לפי סעיף 124 למשוך את הצעת החוק, ואז אנחנו נחזור בעוד שעה לכאן ומתקנים את החוק. בשלב זה אנחנו פונים למליאה ומודיעים על משיכת החוק. 


היו”ר יורי שטרן:

	אנחנו לא פותחים דיון נוסף כי אז יבואו כל משרדי הממשלה שהגישו הסתייגות וידרשו מאיתנו שאנחנו נכניס את זה לגופו של החוק. 

מירי פרנקל-שור:

	אז יוחלט אם זה ייכנס לגופו של החוק או האם, תתוקנה ההסתייגויות. 

אפרת אפק:

	אבל רק תיקונים להסתייגויות שכבר מונחות. 

מירי פרנקל-שור:

	נכון.

אלי אפללו:

	איזה הסתייגויות אתם רוצים לתקן?

שר הפנים אברהם פורז:

	היו החלטות של ועדת שרים בקשר להרכב הוועדה, והואיל ופה שונה ההרכב, יש סכנה שהממשלה תמשוך את החוק.    

אלי אפללו:

	האם עומרי הגיש גם הסתייגות שלו? לי יש שתי הסתייגויות. 

היו”ר יורי שטרן:

	מי מאשר את ההחלטה למשוך את החוק?

אלי אפללו:

	לי יש שתי הסתייגויות. 

היו”ר יורי שטרן:

	מי בעד משיכה?

(הפסקה)


היו”ר יורי שטרן:

	שלום, אני מחדש את הישיבה. מירי, האם הטענה הזו לנושא חדש חייבת להיות מבוססת, או שאפשר לטעון לנושא חדש וזהו? 

מירי פרנקל-שור:

אומר חבר הכנסת שיש לו גם נימוק לכך.

היו”ר יורי שטרן:
	
	אבל אין לו נימוק. 

אלי אפללו:

	אתה לא קובע אם אין או יש נימוק. אני טוען שיש נושא חדש. הוצאתם נציגים מהשלטון המקומי והכנסתם נציגים אחרים. זה נושא חדש. אני רוצה לדון מחדש.

היו”ר יורי שטרן:

	מירי, מהי הפרוצדורה?

מירי פרנקל-שור:

	צריך לכנס את ועדת הכנסת, והיא זו שתחליט. עמדתי המשפטית היא, שאין כאן נושא חדש, אבל הנושא צריך להיות מוכרע בוועדת הכנסת. 

היו”ר יורי שטרן:

	האם אנו לא יכולים לדון בו לפני זה?

מירי פרנקל-שור:

	אנחנו יכולים לדון. 



אלי אפללו:

	אני חושב, שאתם צריכים לדון רק אחרי כן. 

מירי פרנקל-שור:

	זה נכון שמבחינת הפרוצדורה היה צריך להפסיק את הדיונים ולהגיע לוועדת הכנסת, אבל אנחנו נמצאים עכשיו ביום האחרון של המושב, כאשר המליאה הופסקה לאור המשיכה של ועדת הפנים את חוק הסביבה החופית. אני מציעה לוועדה, להמשיך לדון, לקבל את ההחלטות, כאשר תיעשה פנייה לוועדת הכנסת שתדון בטענה לנושא חדש, ובהתאם לזה אנחנו נכנס את הוועדה ונתייחס לכך. 

היו”ר יורי שטרן:

	אני מאמץ את הדעה של היועצת המשפטית.


אלי אפללו:

	אני חושב שזה לא מה שצריך לעשות. צריך קודם כל לדון בכך בוועדת הכנסת כדי לדעת אם זה כן או לא נושא חדש, ואחר כך לדון בחוק. 

שר הפנים אברהם פורז:

	האם אתה רוצה לטרפד את החוק? 

מירי פרנקל-שור:

	אני רוצה להציע את הפרוצדורה הבאה. שני דברים עומדים לדיון על שולחן הוועדה, נושא הנציגים ובקשת משרד התשתיות. לגבי הנושא של משרד התשתיות, טוען חה"כ אפללו לנושא חדש. 

אלי אפללו:

	אני טוען לנושא חדש בנושא הנציגים.

שר הפנים אברהם פורז:

	אתה לא יכול לטעון נושא חדש.

אלי אפללו:

	מותר לי לטעון. 

שר הפנים אברהם פורז:

	אלי, למה אתה עושה את זה?

אלי אפללו:

	כי אני חושב שזה נושא חדש. 


היו”ר יורי שטרן:

	אני אחר כך אספר לך למה הוא עושה זאת, לדעתי.

אלי אפללו:

	האם יש לך טלפתיה? 

שר הפנים אברהם פורז:

	אלי, האם אני יכול לבקש ממך לא לעשות את זה? זה לא בשבילי. אחרי שתיגמר הישיבה אני אגיד לך למה עשיתי את זה. 

אלי אפללו:

	בסדר. אני מסיר את הטענה לנושא חדש. 


שר הפנים אברהם פורז:

	אני מאוד רוצה שהחוק הזה יעבור. 

אלי אפללו:

	לדעתי, יש פה נושא חדש ומותר לי לטעון זאת, אבל אני מקבל את בקשת השר. 

יואל הדר:

	אנחנו מבקשים שיוסף בסעיף 5ג(3), מתקן אחסון דלק או מתקן גז. 

היו”ר יורי שטרן:

	השר שלך אמר לי שמתקני אחסון דלק לא קיימים במדינת ישראל, וכי מדובר רק על מתקן גז.

אפרת אפק:

	הפוך. 

מירי פרנקל-שור:

	אנחנו מציעים להשאיר את פסקה 3 כלשונה, ולהוסיף את מה שאתם מבקשים כפסקה בפני עצמה. 

חמי דורון:

	אני חושב שיותר טוב שזה יהיה בסעיף נפרד, כי אז זה באמת יחול על הבעיה של הגז הטבעי,

שהיא אקוטית בשבילכם. 

מירי פרנקל-שור:

	תהיה פסקה נפרדת. יהיה כתוב: "מתקן גז טבעי, אלא אם כן אין הדבר סביר בנסיבות העניין". 

יואל הדר:

	זה יוצר יצירתיות מיותרת. 

מירי פרנקל-שור:

	זו היתה ההסכמה. 

חמי דורון:

	זה גם מה שסוכם עם השר. 


היו”ר יורי שטרן:

	עלתה פה שאלה מפי חה"כ עמרי שרון, למה אתם לא יכולים לקבור את זה באדמה? 

   חמי דורון:

	אתה מדבר על צנרת.

יואל הדר:

	צנרת אפשר, אבל לא מדובר פה על צנרת. E.RM.S הוא מתקן הפחתת לחץ שנמצא מעל האדמה. 

עמרי שרון:

	באיזה גודל הוא?

יואל הדר:

	לא גדול כל כך. 

עמרי שרון:

	כמה? 10 מטר על 10 מטר?

יואל הדר:

	משהו כזה. 

עמרי שרון:

	כלומר, אתם עושים לנו פה את כל הבלגן הזה על גדר של 10 מטר על 10 מטר.

יואל הדר:

	יש פה טעות בסיסית. לא מדובר על מה אפשר להקים על החוף, אלא על זכות המעבר בלבד. 

היו”ר יורי שטרן:

	אבל אם הצנרת היא בפנים, אז מה הבעיה?

אלי אפללו:

	למה אתם פוגעים בשלטון המקומי?

שר הפנים אברהם פורז:

	אני החלטתי שאני לא רב עם ישראל כץ, כי אז הוא יציע משאל, ואני נגד המשאלים האלה. טענתו היא, שבוועדת שרים לענייני חקיקה התחייבו לתת נציג למשרד החקלאות. הואיל והוועדה צריכה להיות מורכבת מירוקים מול בלתי ירוקים, אז אני חושב שראשי ערים הם פחות ירוקים.

אלי אפללו:

	האם יש בלתי ירוקים?


שר הפנים אברהם פורז:

	לא כולם ירוקים. יש ירוקים יותר ויש ירוקים פחות. אני חושב שראשי ערים ונציג שר החקלאות הם ירוקים בהירים, ולכן אני מוריד נציג אחד מהשלטון המקומי ומוסיף נציג אחד לשר החקלאות. 

היו”ר יורי שטרן:

	כבוד השר, יש שני נציגים למשרד התחבורה,  אחד שממונה על ידי משרד התחבורה ונציג אחד שאתה ממנה בהתייעצות עם משרד התחבורה. למה שאחד מהם לא יוחלף?

שר הפנים אברהם פורז:

	האם אתה רוצה לריב עם ועדת שרים? לא אכפת לי להחליף נציג אחד, אבל אז אנחנו מיד פותחים חזית נגד השר. 

חמי דורון:

	הפתרון הזה הוא הפתרון היחידי לפיו שר הפנים יכול להחליט ולקבל ולא למשוך. אדוני היו"ר, אם אתה תעביר את זה לשר התחבורה, שר התחבורה יתחיל לעשות בלגן.

היו”ר יורי שטרן:

	בזכות מה משרד התחבורה דרש וקיבל שני נציגים?

שר הפנים אברהם פורז:

	נושא של התנועה הימית.

היו”ר יורי שטרן:

	אז מספיק נציג אחד, למה שניים?

יואל הדר:

	אני מציע שההסתייגות של הממשלה, של השר פורז, תיכנס עכשיו בתור החלטה, ושלא תעלה בתור הסתייגות. 

מירי פרנקל-שור:

	בשביל זה התכנסנו. 

היו”ר יורי שטרן:

	אנו מכניסים פנימה את ההסתייגות. מירי, תקריאי לנו את השינויים. השינוי הראשון, הוא הורדת נציג אחד לשלטון המקומי.

אלי אפללו:

	למרות שאין פה נציגים של השלטון המקומי, והיו צריכים לשמוע את דעתם. זה לא בסדר. 

עמרם מצנע:

	זה לא ראוי להוריד את זה עכשיו מבלי שהם נוכחים. 

שר הפנים אברהם פורז:

	יש לי שאיפה להעביר את החוק הזה היום.

עמרם מצנע:

	גם לי, אבל זה לא הגון להוריד נציג לשלטון המקומי. 

שר הפנים אברהם פורז:

	אני חושב, שאדם שבא לוועדה כזו בא עם לב פתוח, וזה לא משנה מי שלח אותו. זה שהוא נציג שר התחבורה או נציג שר החקלאות, זה לא משנה. הוא צריך לשקול את הדברים ולהחליט האם הפרוייקט מזיק לחוף או לא.  

עמרם מצנע:

	יש פה גוש ממשלתי. השלטון המקומי הוא עצמאי.

שר הפנים אברהם פורז:

	אם היו נותנים לי את האפשרות להרכיב את הוועדה לפי רוחי הייתי מרכיב הרכב אחר, אבל אני מתפשר.

עמרם מצנע:
	
	אני חושב שזה לא ראוי. תוסיף עוד נציג. 


שר הפנים אברהם פורז:

	אבל אז הוועדה הופכת להיות גדולה. 

עמרם מצנע:

	האם זה ישנה אם תוסיף עוד 2 אנשים? 

שר הפנים אברהם פורז:

	זה מסרבל. 

עמרם מצנע:

	אחרי כל כך הרבה דיונים שעשית, עדיף להוסיף עוד נציג. אתה לא פוגע באף אחד. 

חמי דורון:

	יש לנו דרישה של קוורום בוועדה הזו. ככל שהוועדה גדולה יותר, הקוורום גדול יותר. זה עשוי לשתק את הוועדה.  

שר הפנים אברהם פורז:

	אני מוכן שלא יהיו שני נציגים לשר הפנים, אלא רק אחד שהוא יהיה היו"ר, ויהיו שני נציגים לשלטון המקומי. 

עמרם מצנע:

	בסדר. 

מירי פרנקל-שור:

	אני אקריא את השינויים. השינוי האחד הוא שיהיה נציג אחד של שר הפנים שהוא יהיה היו"ר, והוא יהיה בעל הכשרה מקצועית. אם כך, יהיו שני נציגים שימנה השר לאיכות הסביבה מבין עובדי משרדו, בעלי הכשרה בעניין תכנון או תכנון ימי. נציג שימנה שר התחבורה, בעל הכשרה בעניינים ימיים. נציג שימנה שר הביטחון. נציג שימנה שר התיירות. נציג שימנה שר התשתיות הלאומיות.

עמרי שרון:

	צריך לדאוג שכל אחד יהיה מומחה בתחום ימי, ושלא יהיה אחד שהוא פחות ממדריך חקלאות ימי. 

אלי אפללו:

	זה לא יכול להיות. אם אתם מתחילים להעמיד תנאים, אני צריך לחשוב מחדש.  
 
מירי פרנקל-שור:

	אני ממשיכה. יהיה נציג שימנה שר הבינוי והשיכון. נציג שר החקלאות. נציג בעל הכשרה מקצועית בענייני שמירת טבע, שתמנה רשות הגנים הלאומיים ושמורות הטבע כהגדרתה בחוק הגנים הלאומיים. נציג שהוא אדריכל שאינו עובד מדינה והרשום בפנקס המהנדסים והאדריכלים כמשמעותו בחוק המהנדסים והאדריכלים, שימנה שר הפנים בהסכמה עם השר לאיכות הסביבה. 

חמי דורון:

	אנחנו רשמנו אדריכל נוף. 

שר הפנים אברהם פורז:

	אדריכל נוף זה אחד שמומחה בעיצוב גנים. 

מירי פרנקל-שור:

	יהיו שני נציגי רשויות מקומיות שימנה שר הפנים. 

היו”ר יורי שטרן:

	אני רוצה לסכם. אני חייב לומר מילת תודה לשר הפנים שבהתחלה עשה לנו חיים קשים. עכשיו אני שמח שהקמנו את הוועדה הזו. אמנם אני לא שמח על הרכבה של הוועדה, אבל הקמת הוועדה היה צעד נכון, ואני שמח שאילצת אותנו לחשוב על זה פעמיים. 

	מה שלא היו צריכים להשמיט מהחוק וזו הפשרה הכי כואבת, זו הדקלרציה של העקרונות, כי העקרונות צריכים להיות עקרונות מנחים. אני מקווה שתהיה לנו הזדמנות לתקן את זה. אני מעביר את הסעיף שמדבר על תיקון הרכב הוועדה ואת הסעיף שמתייחס לתשתיות להצבעה. 

ה צ ב ע ה 
					               בעד – 5
					               נגד – 0
					               נמנעים - אין
		

עסאם מח'ול:

	מה קורה עם ההסתייגויות שלנו?

מירי פרנקל-שור:

אנחנו צריכים להתאים אותן. זה סיפור חדש. 

אלי אפללו:

	אפשר להגיש הסתייגויות חדשות?

מירי פרנקל-שור:

	אין הסתייגויות חדשות. 

אלי אפללו:

	אבל אם יש לי הסתייגות בקשר לסעיף הזה? 

מירי פרנקל-שור:

	אני לא יכולה למנוע ממך להגיש הסתייגות, אני רק מבקשת ממך שלא תגיש אותה. 

היו”ר יורי שטרן:

	אני מבקש מכל החברים להוריד את ההסתייגויות האחרות. 

אלי אפללו:

	אני באמת מתכוון לתוכן ההסתייגות שלי.

היו”ר יורי שטרן:

	איפה היית בכל הפגישות שלנו. 

שר הפנים אברהם פורז:

	לדעתי, קצת אחרת את הרכבת. אם החוק לא טוב, תחשוב על זה בפגרה ותגיש הצעה לתקן את זה. 

היו”ר יורי שטרן:

	תודה רבה, הישיבה נעולה. 

הישיבה ננעלה בשעה 15:00 

